text: [{"text_idx": "#000004", "text": "Madrame a Butangi bwa Bible"}, {"text_idx": "#000009", "text": "YOSHIA wabikala mu bisaka bibidi bya kunshi bya Isalela aye na myaka mwanda kete. Ino i myaka mityetye pa kubikala. O mwanda bakulumpe bamobamo abamukwasha mu kuludika ntanda."}, {"text_idx": "#000010", "text": "Yoshia pa kubikala ke myaka isamba-ibidi, washilula kukimba Yehova. Walonda kimfwa kya balopwe bayampe, pamo bwa Davida, Yehoshafata ne Hezekia. Kupwa, ukidi\u2019tu nsongwalume, Yoshia walonga kintu kya bukankamane."}, {"text_idx": "#000011", "text": "Bene Isalela bavule abalonga bibi mu bula bwa kitatyi kilampe. Bato\u0304tanga baleza ba bubela. Ne kwivukwila ku bankishi. Penepo Yoshia watambe ne bantu bandi kumo, ke batalula muto\u0304telo wa bubela mu ntanda. Uno i mwingilo mukatampe mwanda bantu bato\u0304ta baleza ba bubela i bavule. Tala Yoshia ne bantu bandi mobatyumwina bankishi."}, {"text_idx": "#000012", "text": "Kupwa, Yoshia wape bantu basatu kiselwa kya kulongolola tempelo ya Yehova. Abalonga mukongo wa lupeto mu bantu ne kupa bano bana-balume basatu bapote bya kwingila nabyo. Abo bengila mu tempelo, Hilekia kitobo mukatampe wasokola\u2019mo kintu kya mvubu mikatampe. I mukanda wa bijila wa\u0304lembeje Yehova kudi Mosesa mu myaka ya kunyuma. Wadi ke mujimine umbula bwa myaka mivule."}, {"text_idx": "#000013", "text": "Abaselela Yoshia uno mukanda, nandi wanena bamutangile\u2019o. Yoshia pa kwiwivwana, wamone amba bantu kebalaminepo bijila bya Yehova. Waivwana bulanda pa kino, kupwa wasana bisandi, enka na momwena pano\u2019pa. Wanena\u2019mba: \u2018Yehova i mwitulobele, mwanda batata kebalaminepo bijila bya uno mukanda.\u2019"}, {"text_idx": "#000014", "text": "Yoshia wason\u0303anya Hilekia kitobo mukatampe ajingulule bisa kwibalonga Yehova. Hilekia nandi wakepangula Hulada mupolofeto-mukaji. Nandi wamusapwila musapu wa Yehova wa kulombola Yoshia\u2019mba: \u2018Yelusalema ne bantu bonso bakapebwa mfuto, mwanda abato\u0304ta baleza ba bubela ne kuyuja ntanda na bubi. Ino mwanda abe Yoshia ubalonga biyampe, ino mfuto keikafikapo abe kwafwile.\u2019"}]